CELEX: 52018PC0334
Language: el
Date: 2018-05-25
Title: Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 92/83/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.5.2018
            COM(2018) 334 final
            2018/0173(CNS)
            Πρόταση
            ΟΔΗΓΙΑ ΤΟΥ ΣΥΜΒΟΥΛΙΟΥ
            σχετικά με την τροποποίηση της οδηγίας 92/83/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά
            {SEC(2018) 254 final}{SWD(2018) 258 final}{SWD(2018) 259 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το σύστημα της ΕΕ για τους εναρμονισμένους ειδικούς φόρους κατανάλωσης ορίζεται από μια σειρά νομικών πράξεων. Η οδηγία 2008/118/ΕΚ του Συμβουλίου καθορίζει το γενικό καθεστώς για τα προϊόντα που υπόκεινται σε ειδικό φόρο κατανάλωσης, ενώ δίνει ιδιαίτερη έμφαση στην παραγωγή, την αποθήκευση και την κυκλοφορία μεταξύ των κρατών μελών των προϊόντων που υπόκεινται σε ειδικούς φόρους κατανάλωσης. Τα ενεργειακά προϊόντα και η ηλεκτρική ενέργεια καλύπτονται από την οδηγία 2003/96/ΕΚ, ενώ τα βιομηχανοποιημένα καπνά εμπίπτουν στην οδηγία 2011/64/ΕΕ. 
               
               
                  Η οδηγία 92/83/ΕΟΚ για τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά ορίζει τους κοινούς κανόνες σχετικά με τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά. Η οδηγία 92/83/ΕΟΚ καθορίζει και κατατάσσει τους διαφορετικούς τύπους αλκοόλης και αλκοολούχων ποτών σύμφωνα με τα χαρακτηριστικά τους και προβλέπει ένα νομικό πλαίσιο για μειωμένους συντελεστές, απαλλαγές και παρεκκλίσεις σε ορισμένους τομείς. 
               
            
            
               Από την έγκρισή της το 1992, η πρώτη και μοναδική αξιολόγηση της οδηγίας ξεκίνησε το 2014. Επομένως, η οδηγία έχει χαρακτηριστεί από την Επιτροπή ως οδηγία που πρέπει να αξιολογηθεί στο πλαίσιο του προγράμματος βελτίωσης της καταλληλότητας και της αποδοτικότητας του κανονιστικού πλαισίου (REFIT)
                  1
               . Πρωτοβουλία REFIT αναφορικά με την οδηγία αυτή και την οδηγία 2008/118/ΕΚ ανακοινώθηκε στο παράρτημα ii του προγράμματος εργασίας της Επιτροπής για το 2017
                  2
               . Παράλληλα με την παρούσα πρόταση, θα υποβληθεί επίσης στο Συμβούλιο πρόταση τροποποίησης της οδηγίας 2008/118/ΕΚ.
            
            
               Η οδηγία δεν συμβαδίζει με τις προκλήσεις και τις δυνατότητες που προσφέρουν οι νέες τεχνολογίες και οι εξελίξεις στον κλάδο αλκοολούχων ποτών. Έχουν εντοπιστεί ορισμένα προβλήματα, ενώ οι ελλείψεις παραμένουν προκαλώντας πιθανές στρεβλώσεις στην εσωτερική αγορά. Η ευρεία διακύμανση στα επίπεδα των ειδικών φόρων κατανάλωσης μεταξύ των κρατών μελών
                  3
               , η οποία αποτελεί ισχυρό κίνητρο για φοροδιαφυγή, καθώς και άλλες αδυναμίες στον σχεδιασμό του φόρου καθιστούν αναγκαία τη χρήση επαχθών διοικητικών διαδικασιών τόσο για τις φορολογικές διοικήσεις όσο και για τους οικονομικούς φορείς. Αυτές οι δυσανάλογες διοικητικές δαπάνες και το κόστος συμμόρφωσης που επιβαρύνουν τους οικονομικούς φορείς περιορίζουν τη συμμετοχή των μικρών και μεσαίων επιχειρήσεων στο εμπόριο αλκοόλης και αλκοολούχων ποτών εντός της ΕΕ.
            
            
               Οι συστάσεις και τα πορίσματα της αξιολόγησης
                  4
                λήφθηκαν υπόψη στην έκθεση που υπέβαλε η Επιτροπή στο Συμβούλιο, τον Οκτώβριο του 2016
                  5
               . Τον Δεκέμβριο του 2016, τα κράτη μέλη υποστήριξαν ομόφωνα το αίτημα επανεξέτασης της οδηγίας και, επακολούθως, το Συμβούλιο ενέκρινε τα συμπεράσματα του Συμβουλίου, της 6ης Δεκεμβρίου 2016
                  6
               , ζητώντας από την Επιτροπή να εκπονήσει τις απαραίτητες μελέτες και να διενεργήσει διαβούλευση προκειμένου να υποβάλει πρόταση αναθεώρησης.
            
            
               Η μελέτη και η εκτίμηση επιπτώσεων εστιάστηκαν στους ίδιους βασικούς τομείς που αναφέρθηκαν στην έκθεση της Επιτροπής και στα συμπεράσματα του Συμβουλίου, ήτοι: 
            
            
               ·Δυσλειτουργίες στην εφαρμογή των απαλλαγών για τη μετουσιωμένη αλκοόλη. Η πρόταση αφορά την αποσαφήνιση των σχετικών άρθρων της οδηγίας με σκοπό την αύξηση της ασφάλειας δικαίου. 
            
            
               ·Δυσλειτουργίες στην κατάταξη ορισμένων αλκοολούχων ποτών. Προτείνεται η υφιστάμενη κατηγορία «λοιπά ποτά παρασκευαζόμενα με ζύμωση» να χωριστεί σε δύο υποκατηγορίες. Η πρώτη υποκατηγορία θα διατηρήσει την υφιστάμενη μεταχείριση, ενώ η δεύτερη υποκατηγορία θα καθορίζει και θα μεταχειρίζεται ξεχωριστά άλλα παραδοσιακά ποτά παρασκευαζόμενα με ζύμωση. 
            
            
               ·Δυσλειτουργική εφαρμογή των μειωμένων συντελεστών για τους μικρούς παραγωγούς και τα ποτά χαμηλού αλκοολικού τίτλου. Περιλαμβάνονται πρόταση για επέκταση των μειωμένων συντελεστών στους μικρούς παρασκευαστές μηλίτη και αύξηση του ορίου κάτω από το οποίο εφαρμόζονται οι μειωμένοι συντελεστές για την μπίρα. Ακόμη, προτείνεται η κατάρτιση ενός ενιαίου πιστοποιητικού για μικρά ανεξάρτητα ζυθοποιεία και παρασκευαστές μηλίτη σε ολόκληρη την ΕΕ.
            
            
               ·Ασαφείς διατάξεις για τη μέτρηση των βαθμών Plato
                  7
                στην μπίρα που έχει υποστεί γλύκανση ή αρωματισμό. Η πρόταση αφορά τη αποσαφήνιση των σχετικών άρθρων με σκοπό την ενίσχυση της ασφάλειας δικαίου.
            
            
               
                  Η μελέτη του 2017 υιοθέτησε μια ευρεία προσέγγιση των πιθανών προβλημάτων, τα οποία διαπιστώθηκαν μέσα από διάφορες πηγές και σχετίζονται με τη λειτουργία της οδηγίας 92/83/ΕΟΚ. Από ανάλυση που διενεργήθηκε σε συνέχεια αμφότερων των μελετών προέκυψε ότι όλες οι πτυχές των προβληματικών τομέων δεν απαιτούν την ανάληψη ενεργειών σε επίπεδο ΕΕ. Επομένως, οι ακόλουθοι τομείς που επισημάνθηκαν στα συμπεράσματα του Συμβουλίου δεν εξετάζονται στην παρούσα πρόταση:
               
            
            
               ·η επέκταση της απαλλαγής από τους ειδικούς φόρους κατανάλωσης για την ιδιωτική παραγωγή ποτών παρασκευαζόμενων με ζύμωση (δηλαδή, μπίρα, οίνος και λοιπά ποτά παρασκευαζόμενα με ζύμωση) προς οικιακή κατανάλωση, σε άλλα ποτά (δηλαδή, αιθυλική αλκοόλη). Δεν δόθηκε συνέχεια επί του θέματος αυτού λόγω των συνδεδεμένων κινδύνων για την υγεία, των κινδύνων απάτης, καθώς και της έλλειψης στήριξης από τα κράτη μέλη· 
            
            
               ·η επέκταση των μειωμένων συντελεστών στους μικρούς παραγωγούς οίνου και αλκοολωμένου οίνου. Αποφασίστηκε να μην θιγεί το θέμα αυτό διότι η επέκταση δεν θα προσκόμιζε οφέλη στους εν λόγω μικρούς παραγωγούς· 
            
            
               ·η μείωση των ειδικών φόρων κατανάλωσης για τον οίνο χαμηλού αλκοολικού τίτλου, την αιθυλική αλκοόλη και τα ενδιάμεσα προϊόντα. Στο σημείο αυτό δεν δόθηκε συνέχεια διότι η συμμόρφωση των προϊόντων αυτών με τους ορισμούς της ΕΕ σημαίνει ότι στην πράξη δεν θα υπάρξουν οφέλη.  
            
            
               Στόχος της παρούσας πρωτοβουλίας είναι η τροποποίηση της οδηγίας 92/83/ΕΟΚ του Συμβουλίου προκειμένου να βελτιωθεί το κανονιστικό πλαίσιο και ως εκ τούτου να προκύψουν οφέλη για τις επιχειρήσεις, τα κράτη μέλη και τους πολίτες.
            
            
               •Συνέπεια με τις ισχύουσες διατάξεις στον τομέα πολιτικής
            
         
         
            
               
                  Η πρόταση διατηρεί τους στόχους της οδηγίας 92/83/ΕΟΚ, οι οποίοι ήταν πλήρως ευθυγραμμισμένοι με τις υφιστάμενες πολιτικές και τους στόχους που αφορούν τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση συνάδει με τη στρατηγική για την ενιαία αγορά του 2015
                     8
                  , στο πλαίσιο της οποίας η Επιτροπή ορίζει ότι πρέπει να αρθούν οι διαφορές σε εθνικό επίπεδο, προκειμένου να διασφαλιστεί και να βελτιωθεί η λειτουργία της ενιαίας αγοράς.
               
               
                  Το προτεινόμενο μέτρο για τη μετουσιωμένη αλκοόλη είναι σύμφωνο με τις απαιτήσεις του άρθρου 168 της ΣΛΕΕ, το οποίο προβλέπει ότι η Επιτροπή διασφαλίζει την προστασία της υγείας του ανθρώπου. Αυτό το μέτρο επιδιώκει τη μείωση της φορολογικής απάτης και των αρνητικών επιπτώσεων της μετουσιωμένης αλκοόλης στην υγεία, καθώς αυτή μπορεί να χρησιμοποιηθεί για την παραγωγή παράνομης αλκοόλης.
               
            
            
               Οι επιπτώσεις στην υγεία των μειωμένων συντελεστών για τους μικρούς παρασκευαστές μηλίτη και μπίρας χαμηλού αλκοολικού τίτλου δεν μπορούν προς το παρόν να προσδιοριστούν μετά βεβαιότητας, ωστόσο δεν αναμένεται να είναι σημαντικές.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση είναι το άρθρο 113 της ΣΛΕΕ. Το εν λόγω άρθρο παρέχει στο Συμβούλιο τη δυνατότητα, κατόπιν ομόφωνης απόφασης σύμφωνα με ειδική νομοθετική διαδικασία και κατόπιν διαβούλευσης με το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή, να εγκρίνει διατάξεις για την εναρμόνιση της νομοθεσίας των κρατών μελών στον τομέα της έμμεσης φορολογίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Σύμφωνα με τις αρχές της επικουρικότητας και της αναλογικότητας, όπως αυτές διατυπώνονται στο άρθρο 5 της Συνθήκης για την Ευρωπαϊκή Ένωση
                     9
                  , οι στόχοι της πρότασης είναι αδύνατον να επιτευχθούν επαρκώς από τα κράτη μέλη και μπορούν, ως εκ τούτου, να επιτευχθούν καλύτερα σε ενωσιακό επίπεδο. Η πρόταση δεν υπερβαίνει τα αναγκαία όρια για την επίτευξη των εν λόγω στόχων. 
               
               
                  Οι υφιστάμενες περιπλοκές όσον αφορά την απαλλαγή της μετουσιωμένης αλκοόλης από τους ειδικούς φόρους κατανάλωσης, την κατάταξη ορισμένων αλκοολούχων ποτών, το καθεστώς των ανεξάρτητων μικρών ζυθοποιών και τη μέτρηση των βαθμών Plato απορρέουν ακριβώς από την απουσία σαφών κανόνων σε επίπεδο ΕΕ. Οι αποφάσεις που έχουν ληφθεί μονομερώς από τα κράτη μέλη δημιουργούν επιπρόσθετη πολυπλοκότητα και ασάφεια δικαίου. Η επέκταση των μειωμένων συντελεστών του ειδικού φόρου κατανάλωσης σε μικρούς ανεξάρτητους παρασκευαστές μηλίτη δεν είναι δυνατή, δεδομένου ότι η οδηγία δεν επιτρέπει ουσιαστικά στα κράτη μέλη να διορθώσουν αυτή την ανισορροπία, αφού τα κράτη μέλη δύνανται να εφαρμόζουν μειωμένους συντελεστές ειδικού φόρου κατανάλωσης σε ανεξάρτητους μικρούς ζυθοποιούς και παρασκευαστές αιθυλικής αλκοόλης, αλλά όχι σε μικρούς ανεξάρτητους παρασκευαστές μηλίτη. Τούτο ισχύει επίσης όσον αφορά το όριο για τον χαμηλό αλκοολικό τίτλο. 
               
               
                  Οι περισσότερες διοικήσεις των κρατών μελών έχουν επισημάνει την ανάγκη βελτίωσης των κοινών ορισμών και κανόνων για την αλκοόλη και τα αλκοολούχα ποτά για τους σκοπούς της επιβολής των ειδικών φόρων κατανάλωσης σε επίπεδο ΕΕ.  Αυτό αντικατοπτρίζεται στα συμπεράσματα του Συμβουλίου που εγκρίθηκαν την 6η Δεκεμβρίου 2016, στα οποία το Συμβούλιο ζήτησε από την Επιτροπή να εκπονήσει τις απαραίτητες μελέτες ώστε να ετοιμάσει πιθανή νομοθετική πρόταση για την αναθεώρηση της οδηγίας 92/83/ΕΟΚ.
               
            
            
               •Αναλογικότητα
            
            
               
                  Η παρούσα πρόταση είναι σύμφωνη με τις αρχές της αναλογικότητας, όπως ορίζονται στο άρθρο 5 παράγραφος 4 της Συνθήκης για την Ευρωπαϊκή Ένωση. Οι προτεινόμενες τροποποιήσεις δεν υπερβαίνουν τα απαιτούμενα για να αντιμετωπιστούν τα περί ων ο λόγος ζητήματα και, κατ’ αυτόν τον τρόπο, να επιτευχθούν οι στόχοι της Συνθήκης για την εύρυθμη και αποτελεσματική λειτουργία της εσωτερικής αγοράς. Συγκεκριμένα, η προτεινόμενη επέκταση των μειωμένων συντελεστών στους μικρούς ανεξάρτητους παρασκευαστές μηλίτη θα ενισχύσει την ανταγωνιστικότητα των εν λόγω παραγωγών με περιορισμένες δυσμενείς επιπτώσεις όσον αφορά τα διαφυγόντα έσοδα και τον διοικητικό φόρτο και θα τους θέσει σε ισότιμη βάση με τους μικρούς ζυθοποιούς και παραγωγούς αιθυλικής αλκοόλης.
               
            
            
               •Επιλογή της νομικής πράξης
            
            
               
                  Για την τροποποίηση της οδηγίας 92/83/ΕΟΚ, προτείνεται οδηγία. Ουδεμία εναλλακτική εθνική, διμερής ή άλλη διεθνής πρωτοβουλία θα παρείχε το ίδιο επίπεδο αποτελεσματικότητας από την άποψη της λειτουργίας της εσωτερικής αγοράς, της παρακολούθησης και του ελέγχου της αλκοόλης που υπόκειται σε ειδικό φόρο κατανάλωσης και, συνεπώς, προκύπτει προστιθέμενη αξία από την καθιέρωση κοινών ορισμών και κανόνων για την αλκοόλη και τα αλκοολούχα ποτά για τους σκοπούς της επιβολής των ειδικών φόρων κατανάλωσης σε επίπεδο ΕΕ.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Κατά την προετοιμασία της παρούσας πρότασης, αξιολογήθηκαν οι υφιστάμενοι κανόνες για τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά. Εξωτερική μελέτη (αξιολόγησης) διενεργήθηκε την περίοδο 2014/2016 από σύμβουλο
                     10
                  . Οι συστάσεις και τα πορίσματα της εξωτερικής μελέτης (αξιολόγησης) συνεκτιμήθηκαν στην έκθεση αξιολόγησης της Επιτροπής (έγγραφο εργασίας των υπηρεσιών της Επιτροπής) που υποβλήθηκε στο Συμβούλιο τον Οκτώβριο του 2016
                     11
                  . Τον Δεκέμβριο του 2016, τα κράτη μέλη υποστήριξαν ομόφωνα το αίτημα επανεξέτασης της οδηγίας και, επακολούθως, το Συμβούλιο ενέκρινε τα συμπεράσματα του Συμβουλίου, της 6ης Δεκεμβρίου 2016
                     12
                  , ζητώντας από την Επιτροπή να εκπονήσει τις απαραίτητες μελέτες και να διενεργήσει διαβούλευση προκειμένου να υποβάλει πρόταση αναθεώρησης. Μια εξωτερική μελέτη για τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά αναλήφθηκε από άλλον σύμβουλο
                     13
                   το 2017. 
               
            
            
               •Διαβουλεύσεις με τα ενδιαφερόμενα μέρη
            
         
         
            
               
                  Επιδίωξη της στρατηγικής διαβούλευσης ήταν να συγκεντρώσει ανατροφοδότηση από τα ενδιαφερόμενα μέρη σχετικά με την εφαρμογή των υφιστάμενων κανόνων για τις διαρθρώσεις του ειδικού φόρου κατανάλωσης που επιβάλλεται στην αλκοόλη και τα αλκοολούχα ποτά και να συλλέξει τις απόψεις τους σχετικά με τις πιθανές τροποποιήσεις αυτών των διατάξεων.
               
               
                  Η στρατηγική περιελάμβανε i) ενδελεχή διαβούλευση με 161 ενδιαφερόμενα μέρη σε αρκετά κράτη μέλη και σε επίπεδο ΕΕ και ii) ανοιχτή δημόσια διαδικτυακή διαβούλευση που διεξήχθη σε διάστημα 12 εβδομάδων, από τις 18 Απριλίου 2017 έως τις 11 Ιουλίου 2017, με 166 ληφθείσες συμμετοχές. Η ανακεφαλαιωτική έκθεση των διαβουλεύσεων με τα ενδιαφερόμενα μέρη είναι διαθέσιμη στο παράρτημα 2 της εκτίμησης επιπτώσεων που συνοδεύει την παρούσα πρόταση. 
               
               
                  Ένας εξωτερικός σύμβουλος συνέδραμε την Επιτροπή στη διενέργεια μιας ανοιχτής δημόσιας διαβούλευσης, με σκοπό τη συλλογή παρατηρήσεων και ανατροφοδότησης από τα ενδιαφερόμενα μέρη σχετικά με τα θέματα που επισημάνθηκαν και τις πιθανές επιλογές για την αναθεώρηση της οδηγίας.  
               
            
            
               •Συλλογή και χρήση εμπειρογνωσίας
            
            
               
                  Η παρούσα πρόταση βασίζεται στην ανάλυση της μελέτης αξιολόγησης που πραγματοποιήθηκε κατά την περίοδο 2014/2016, στην έκθεση της Επιτροπής που υποβλήθηκε στο Συμβούλιο τον Οκτώβριο του 2016 και στη μελέτη του 2017. Η μελέτη του 2017 συγκέντρωσε και ανέλυσε τα στοιχεία σχετικά με το υφιστάμενο κόστος και τα οφέλη που προκύπτουν από την οδηγία, προκειμένου να καθοριστεί το εύρος των προβλημάτων που επισημάνθηκαν στη μελέτη αξιολόγησης. Αυτή η μελέτη ανέπτυξε επιλογές για την τροποποίηση των υφιστάμενων κανόνων και αξιολόγησε τις οικονομικές και κοινωνικές επιπτώσεις αυτών των επιλογών. 
               
            
            
               •Εκτίμηση επιπτώσεων
            
            
               
                  Η εκτίμηση επιπτώσεων για την πρόταση εξετάστηκε από την Επιτροπή Ρυθμιστικού Ελέγχου στις 24 Ιανουαρίου 2018. Η επιτροπή εξέδωσε θετική γνώμη με επιφυλάξεις σχετικά με την πρόταση και διατύπωσε επίσης συστάσεις, οι οποίες συνεκτιμήθηκαν. Ειδικότερα, επιφυλάξεις διατυπώθηκαν όσον αφορά την αξιολόγηση των συνολικών επιπτώσεων των προτεινόμενων μέτρων REFIT ως προς την απλούστευση και τη μείωση του διοικητικού φόρτου. Η γνώμη της επιτροπής, οι συστάσεις και επεξήγηση για τον τρόπο με τον οποίο τα ανωτέρω λήφθηκαν υπόψη, περιλαμβάνονται στο παράρτημα 1 του εγγράφου εργασίας των υπηρεσιών της Επιτροπής που συνοδεύει την παρούσα πρόταση.
               
            
            
               •Καταλληλότητα και απλούστευση του κανονιστικού πλαισίου
            
            
               Η αναθεώρηση της οδηγίας αποτελεί μέρος του προγράμματος REFIT της Επιτροπής. Τα στοιχεία που συγκεντρώθηκαν στην αξιολόγηση και η ανατροφοδότηση που προέκυψε από την καθημερινή εφαρμογή των διατάξεων της οδηγίας οδήγησαν στο συμπέρασμα ότι υπήρξε μια αντιληπτή –αν και ελάχιστα μετρήσιμη– έλλειψη ασφάλειας δικαίου όσον αφορά τη μεταχείριση συγκεκριμένων προϊόντων, η οποία με τη σειρά της οδηγεί σε δυνητικό πρόσθετο κόστος για τους οικονομικούς φορείς. Τα περισσότερα προβλήματα που εντοπίστηκαν αφορούσαν συγκεκριμένες αγορές ή συγκεκριμένα προϊόντα. Όσον αφορά τους στόχους REFIT, αυτοί εστιάζονται κυρίως στους τομείς όπου οι οικονομικοί φορείς διαπιστώνουν υπέρμετρο κανονιστικό κόστος και φόρτο. Αντί του εν λόγω κόστους και του φόρτου, η πρόταση εστιάζεται στο περιττό κανονιστικό κόστος και φόρτο που θα ήταν δυνατόν να αποφευχθούν αν η οδηγία λειτουργούσε καλύτερα. Ειδικότερα, η πρόταση εστιάζεται στο κόστος ταλαιπωρίας που απορρέει από την έλλειψη ασφάλειας δικαίου όσον αφορά τη μεταχείριση συγκεκριμένων προϊόντων. Η αποσαφήνιση της απαλλαγής για τις έμμεσες χρήσεις της μερικώς μετουσιωμένης αλκοόλης θα εξασφαλίσει μια πιο δίκαιη μεταχείριση σε ολόκληρη την ΕΕ και θα μειώσει το κόστος για τους χρήστες στη μειονότητα των κρατών μελών που, επί του παρόντος, δεν θεωρούν ότι η μερικώς μετουσιωμένη αλκοόλη που χρησιμοποιείται σε τέτοιες έμμεσες χρήσεις πληροί τις προϋποθέσεις της απαλλαγής. 
            
            
               Ο ετήσιος διοικητικός φόρτος που προκύπτει από την προτεινόμενη επέκταση του καθεστώτος των μειωμένων συντελεστών στους μικρούς παρασκευαστές μηλίτη εκτιμάται σε 178 EUR ανά παρασκευαστή μηλίτη ή σε αθροιστικό ποσό ύψους 200 000 EUR ετησίως. Ο φόρτος αυτός είναι παρεμφερής με τον φόρτο που επιβαρύνει τα μικρά ζυθοποιεία που επωφελούνται από αυτό το καθεστώς. Για περισσότερες πληροφορίες, βλ. ενότητα 8 της εκτίμησης επιπτώσεων που συνοδεύει την παρούσα πρόταση σε σχέση με το κόστος και τον φόρτο αυτής της οδηγίας. 
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στην προστασία των θεμελιωδών δικαιωμάτων. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει επιπτώσεις στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η επιτροπή ειδικών φόρων κατανάλωσης, συμβουλευτική επιτροπή για θέματα σχετικά με τους ειδικούς φόρους κατανάλωσης που απαρτίζεται από εκπροσώπους όλων των κρατών μελών και προεδρεύεται από την Επιτροπή, θα παρακολουθεί την εφαρμογή των προτεινόμενων τροποποιήσεων της οδηγίας και θα συζητά και θα αποσαφηνίζει τα πιθανά ζητήματα ερμηνείας μεταξύ των κρατών μελών αναφορικά με τη νέα νομοθεσία. 
               
            
            
               Η επιτροπή ειδικών φόρων κατανάλωσης θα υποβάλει έκθεση σχετικά με τυχόν προβλήματα ως προς την εφαρμογή καθώς και σχετικά με την εξέλιξη των προβλημάτων που συνδέονται με τη λειτουργία της οδηγίας. Επιπλέον, θα συζητά και θα αποσαφηνίζει τα πιθανά ζητήματα ερμηνείας μεταξύ των κρατών μελών αναφορικά με τη νέα νομοθεσία. Τα κράτη μέλη και η Επιτροπή θα αξιολογούν τη λειτουργία των εξελίξεων που προβλέπονται στη νέα νομοθεσία τουλάχιστον μία πενταετία μετά τη θέση της σε ισχύ, διάστημα που θα επιτρέψει στις αγορές να προσαρμοστούν και να γίνουν ορατά τα αποτελέσματα και οι επιπτώσεις.
            
            
               •Επεξηγηματικά έγγραφα (για οδηγίες)
            
            
               
                  Δεν απαιτούνται επεξηγηματικά έγγραφα, καθώς στόχος της πρότασης είναι η απλούστευση και η αποσαφήνιση του ισχύοντος καθεστώτος. 
               
            
         
         
            
               •Αναλυτική επεξήγηση των επιμέρους διατάξεων της πρότασης
            
            
               
                  Το σημείο 1 του άρθρου 1 τροποποιεί το άρθρο 3, προκειμένου να αποσαφηνιστούν οι διατάξεις που αφορούν τη μέτρηση των βαθμών Plato της μπίρας.
               
               
                  Το σημείο 2 του άρθρου 1 τροποποιεί το άρθρο 4, προκειμένου να προβλέπεται ένα ενιαίο πιστοποιητικό για τα μικρά ανεξάρτητα ζυθοποιεία σε ολόκληρη την ΕΕ. Κατ’ αυτόν τον τρόπο θα βελτιωθεί η διασυνοριακή λειτουργικότητα της υφιστάμενης ελάφρυνσης για τα μικρά ζυθοποιεία.
               
               
                  Το σημείο 3 του άρθρου 1 τροποποιεί το άρθρο 5, προκειμένου να αυξηθεί το όριο κάτω από το οποίο μπορούν να εφαρμόζονται μειωμένοι συντελεστές στην μπίρα χαμηλού αλκοολικού τίτλου. 
               
               
                  Το σημείο 4 του άρθρου 1 τροποποιεί το άρθρο 12, προκειμένου να εισαχθεί ορισμός για τον «μηλίτη». Τούτο θα διευκολύνει επίσης την εφαρμογή των μειωμένων συντελεστών για τους ανεξάρτητους μικρούς παρασκευαστές μηλίτη που θα εισαχθεί στο σημείο 6.
               
               
                  Το σημείο 5 του άρθρου 1 τροποποιεί το άρθρο 13, προκειμένου να συνεκτιμώνται οι προαιρετικοί μειωμένοι συντελεστές για τους ανεξάρτητους μικρούς παρασκευαστές μηλίτη που εισάγονται στο σημείο 6. 
               
               
                  Το σημείο 6 του άρθρου 1 παρεμβάλλει το άρθρο 13α, προκειμένου να εισαχθούν προαιρετικοί μειωμένοι συντελεστές για τους ανεξάρτητους μικρούς παρασκευαστές μηλίτη. 
               
               
                  Το σημείο 7 του άρθρου 1 τροποποιεί το άρθρο 27, προκειμένου να αποσαφηνιστούν οι διατάξεις που αφορούν τις απαλλαγές για τη μετουσιωμένη αλκοόλη και να αυξηθεί η ασφάλεια δικαίου για τους οικονομικούς φορείς και τις αρχές των κρατών μελών.
               
               
                  Το σημείο 8 του άρθρου 1 απαλείφει το άρθρο 28, το οποίο επί του παρόντος επιτρέπει στο Ηνωμένο Βασίλειο να παρέχει απαλλαγές για ορισμένα προϊόντα τα οποία δεν τυγχάνουν πλέον απαλλαγής στο Ηνωμένο Βασίλειο. 
               
               
                  Το σημείο 9 του άρθρου 1 παρεμβάλλει το άρθρο 28α, το οποίο παρέχει εκτελεστικές αρμοδιότητες στην Επιτροπή.
               
            
            
               2018/0173 (CNS)
            
            
               Πρόταση
            
            
               ΟΔΗΓΙΑ ΤΟΥ ΣΥΜΒΟΥΛΙΟΥ
            
            
               σχετικά με την τροποποίηση της οδηγίας 92/83/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  14
               , 
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  15
               , 
            
         
         
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα: 
            
            
               (1)Ορισμένες διατάξεις της οδηγίας 92/83/ΕΟΚ του Συμβουλίου
                  16
                είναι παρωχημένες και ασαφείς και οδηγούν σε περιττές επαχθείς διοικητικές διαδικασίες τόσο για τις φορολογικές διοικήσεις όσο και για τους οικονομικούς φορείς. Όσον αφορά τους οικονομικούς φορείς, το κόστος συμμόρφωσης με αυτές τις διαδικασίες έχει ως αποτέλεσμα τον περιορισμό της συμμετοχής των μικρών και μεσαίων επιχειρήσεων στο εμπόριο της αλκοόλης και των αλκοολούχων ποτών στην εσωτερική αγορά.
            
            
               (2)Για να διασφαλιστεί η ομοιόμορφη εφαρμογή των όρων για τον καθορισμό του ειδικού φόρου κατανάλωσης στην μπίρα, και ειδικότερα όσον αφορά τη μέτρηση των βαθμών Plato για την μπίρα που έχει υποστεί γλύκανση ή αρωματισμό, είναι αναγκαίο να θεσπιστούν οι όροι μέτρησης των βαθμών Plato.
            
            
               (3)Ο αλκοολικός τίτλος της μπίρας, στην οποία δύνανται να εφαρμοστούν μειωμένοι συντελεστές για μπίρα χαμηλού αλκοολικού τίτλου, είναι γενικά πολύ χαμηλός ώστε να παρέχει απτά κίνητρα στους ζυθοποιούς να καινοτομούν και να δημιουργούν νέα προϊόντα χαμηλού αλκοολικού τίτλου. Για να ενθαρρυνθεί η παραγωγή μπίρας χαμηλού αλκοολικού τίτλου, το όριο για τους συντελεστές χαμηλού αλκοολικού τίτλου θα πρέπει να αυξηθεί.
            
            
               (4)Για να διασφαλιστεί η ομοιόμορφη εφαρμογή των όρων για την κατάταξη ορισμένων ποτών ως «λοιπά ποτά παρασκευαζόμενα με ζύμωση» και να αντιμετωπιστεί η ανασφάλεια δικαίους που έχει ως αποτέλεσμα τα εν λόγω ποτά να τυγχάνουν διαφορετικής μεταχείρισης στην εσωτερική αγορά, είναι αναγκαίο να θεσπιστεί ο ορισμός του όρου «μηλίτης». 
            
            
               (5)Τα κράτη μέλη δύνανται να εφαρμόζουν μειωμένους συντελεστές στην μπίρα και την αιθυλική αλκοόλη που παράγονται σε μικρές ποσότητες από ανεξάρτητους μικρούς παραγωγούς. Για να αποφευχθεί η διαφορετική μεταχείριση του μηλίτη σε σχέση με την μπίρα και την αιθυλική αλκοόλη, τα κράτη μέλη θα πρέπει επίσης να έχουν την αρμοδιότητα να εφαρμόζουν μειωμένους συντελεστές στον μηλίτη που παράγεται σε μικρές ποσότητες από ανεξάρτητους μικρούς παρασκευαστές μηλίτη.
            
            
               (6)Για να διευκολυνθεί η αναγνώριση του καθεστώτος τους ως ανεξάρτητων μικρών παραγωγών σε όλα τα κράτη μέλη, για τους σκοπούς της εφαρμογής των μειωμένων συντελεστών των ειδικών φόρων κατανάλωσης στην μπίρα και στον μηλίτη, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την κατάρτιση εντύπου ενιαίου πιστοποιητικού που θα επιβεβαιώνει την ετήσια παραγωγή του μικρού παραγωγού και τη συμμόρφωσή του με τα κριτήρια που θεσπίζει η οδηγία 92/83/ΕΟΚ. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  17
               .
            
            
               (7)Για να μειωθεί ο φόρτος συμμόρφωσης που επιβαρύνει τους οικονομικούς φορείς και για να αυξηθεί η ασφάλεια δικαίου, θα πρέπει να αναθεωρηθούν οι όροι εφαρμογής των απαλλαγών για οποιονδήποτε τύπο μετουσιωμένης αλκοόλης. 
            
            
               (8)Για να διασφαλιστεί η ομοιόμορφη εφαρμογή της απαλλαγής για την πλήρως μετουσιωμένη αλκοόλη, είναι αναγκαίο να αποσαφηνιστούν περαιτέρω οι όροι για την αμοιβαία αναγνώριση της πλήρως μετουσιωμένης αλκοόλης. Για να αυξηθεί η ασφάλεια δικαίου, είναι επίσης απαραίτητο να αποσαφηνιστούν οι διαδικασίες σχετικά με την κοινοποίηση των αλλαγών όσον αφορά τις απαιτήσεις για την πλήρη μετουσίωση της αλκοόλης.
            
            
               (9)Για να καθοριστούν οι διαδικασίες αξιολόγησης των απαιτήσεων των κρατών μελών για την πλήρη μετουσίωση της αλκοόλης, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την αποδοχή ή την απόρριψη των απαιτήσεων για την πλήρη μετουσίωση της αλκοόλης που κοινοποιούν τα κράτη μέλη. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011.
            
            
               (10)Για να διασφαλιστεί η ομοιόμορφη εφαρμογή της απαλλαγής για τη μερικώς μετουσιωμένη αλκοόλη, είναι αναγκαίο να αποσαφηνιστούν οι όροι για την αμοιβαία αναγνώριση της μερικώς μετουσιωμένης αλκοόλης και να καθοριστεί ότι η συντήρηση και ο καθαρισμός του εξοπλισμού παραγωγής αποτελεί μέρος της διαδικασίας παρασκευής και ότι, ως εκ τούτου, η μερικώς μετουσιωμένη αλκοόλη που χρησιμοποιείται για τον σκοπό αυτό καλύπτεται από την απαλλαγή. Για να περιοριστεί η δόλια χρήση της εν λόγω απαλλαγής, είναι αναγκαίο να καθοριστούν περαιτέρω όροι για την εφαρμογή της.
            
            
               (11)Οι απαλλαγές για το Ηνωμένο Βασίλειο που θεσπίστηκαν για δύο συγκεκριμένα αλκοολούχα ποτά αντανακλούσαν απαλλαγές που προβλέφθηκαν στην εθνική νομοθεσία του Ηνωμένου Βασιλείου. Καθώς οι εν λόγω απαλλαγές από τον εναρμονισμένο ειδικό φόρο κατανάλωσης καταργήθηκαν στην εθνική νομοθεσία του Ηνωμένου Βασιλείου, είναι πλέον άνευ αντικειμένου και θα πρέπει να καταργηθούν σε ενωσιακό επίπεδο.
            
            
               (12)Δεδομένου ότι οι στόχοι της παρούσας οδηγίας, δηλαδή η μείωση του φόρτου συμμόρφωσης για τους οικονομικούς φορείς και του διοικητικού φόρτου για τις φορολογικές διοικήσεις, δεν είναι δυνατόν να επιτευχθούν επαρκώς από τα κράτη μέλη, αλλά, λόγω των αποτελεσμάτων της δράσης, μπορούν να επιτευχθούν καλύτερα σε ενωσιακό επίπεδο, η Ένωση μπορεί να λάβει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.
            
            
               (13)Κατά συνέπεια, η οδηγία 92/83/ΕΟΚ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Η οδηγία 92/83/ΕΟΚ τροποποιείται ως εξής: 
            
            
            
               1) στο άρθρο 3 παράγραφος 1, προστίθεται το ακόλουθο εδάφιο:
            
         
         
            
            
               «Όλα τα συστατικά της μπίρας, συμπεριλαμβανομένων εκείνων που προστίθενται μετά τη ζύμωση, λαμβάνονται υπόψη για τους σκοπούς της μέτρησης των βαθμών Plato.»· 
            
            
            
               2) στο άρθρο 4, προστίθενται οι ακόλουθες παράγραφοι 4 και 5:
            
            
            
               «4. Τα κράτη μέλη χορηγούν, κατόπιν αιτήματος, πιστοποιητικό στα ανεξάρτητα μικρά ζυθοποιεία που είναι εγκατεστημένα στο έδαφός τους, με το οποίο επιβεβαιώνεται η ετήσια συνολική παραγωγή τους σε μπίρα και η συμμόρφωσή τους με τα κριτήρια της παραγράφου 2. 
            
            
            
               5. Η Επιτροπή εκδίδει εκτελεστικές πράξεις που καθορίζουν τη μορφή του πιστοποιητικού που αναφέρεται στην παράγραφο 4. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 28α παράγραφος 2».·
            
            
            
               3) στο άρθρο 5, η μνεία «2,8 %» αντικαθίσταται από τη μνεία «3,5 %»·
            
            
            
               4) στο άρθρο 12, προστίθεται το ακόλουθο σημείο 3:
            
            
            
               «3. Ως «μηλίτης» νοείται το ποτό το οποίο έχει αποκτημένο ογκομετρικό αλκοολικό τίτλο άνω του 1,2 % vol και έως 8,5 % vol, λαμβάνεται μόνο από τη ζύμωση χυμού μήλου ή αχλαδιού ή αμφοτέρων και χωρίς προσθήκη άλλης αλκοόλης ή αλκοολούχου ποτού».· 
            
            
            
               5) στο άρθρο 13 παράγραφος 2, οι λέξεις «Με την επιφύλαξη της παραγράφου 3» αντικαθίστανται από τις λέξεις «Με την επιφύλαξη της παραγράφου 3 και του άρθρου 13α»·
            
            
            
               6) παρεμβάλλεται το ακόλουθο άρθρο:
            
            
               «Άρθρο 13α
            
            
               1. Τα κράτη μέλη μπορούν να εφαρμόζουν μειωμένους συντελεστές ειδικού φόρου κατανάλωσης, οι οποίοι μπορούν να διαφοροποιούνται ανάλογα με την ετήσια παραγωγή των ενδιαφερόμενων παρασκευαστών μηλίτη, στον μηλίτη που παράγεται από ανεξάρτητους μικρούς παρασκευαστές μηλίτη, με τους εξής περιορισμούς: 
            
         
         
            
               - ο μειωμένος συντελεστής δεν εφαρμόζεται σε επιχειρήσεις των οποίων η παραγωγή υπερβαίνει τα 15 000 εκατόλιτρα μηλίτη ετησίως, 
            
            
               - ο μειωμένος συντελεστής, ο οποίος μπορεί να είναι χαμηλότερος από τον ελάχιστο συντελεστή, δεν πρέπει να υπολείπεται περισσότερο από 50 % του κανονικού εθνικού συντελεστή ειδικού φόρου κατανάλωσης για τον μηλίτη. 
            
            
            
               2. Για τους σκοπούς του παρόντος άρθρου, ως «ανεξάρτητος μικρός παρασκευαστής μηλίτη» νοείται ο παραγωγός μηλίτη ο οποίος είναι νομικώς και οικονομικώς ανεξάρτητος από οποιονδήποτε άλλο παρασκευαστή μηλίτη, χρησιμοποιεί εγκαταστάσεις που βρίσκονται χωριστά από εκείνες οποιουδήποτε άλλου παρασκευαστή μηλίτη και δεν λειτουργεί βάσει άδειας εκμετάλλευσης. Ωστόσο, όταν συνεργάζονται δύο η περισσότεροι μικροί παρασκευαστές μηλίτη και η συνδυασμένη ετήσια παραγωγή τους δεν υπερβαίνει τα 15 000 εκατόλιτρα, οι παρασκευαστές αυτοί μπορούν να θεωρούνται ως ένας και μόνος ανεξάρτητος μικρός παρασκευαστής μηλίτη. 
            
            
            
               3. Τα κράτη μέλη λαμβάνουν τα κατάλληλα μέτρα ώστε οι μειωμένοι συντελεστές που θεσπίζουν να εφαρμόζονται κατά τον ίδιο τρόπο στον μηλίτη που παραδίδεται στο έδαφός τους από ανεξάρτητους μικρούς παρασκευαστές μηλίτη εγκατεστημένους σε άλλα κράτη μέλη. Ειδικότερα, τα κράτη μέλη διασφαλίζουν ότι σε καμία επί μέρους παραδιδόμενη από άλλο κράτος μέλος ποσότητα δεν επιβάλλεται υψηλότερος ειδικός φόρος κατανάλωσης από τον ακριβώς αντίστοιχο δικό τους φόρο. 
            
            
            
               4. Τα κράτη μέλη χορηγούν, κατόπιν αιτήματος, πιστοποιητικό σε ανεξάρτητους μικρούς παρασκευαστές μηλίτη στο έδαφός τους, με το οποίο επιβεβαιώνεται η ετήσια συνολική παραγωγή μηλίτη για τον παρασκευαστή μηλίτη, καθώς και η συμμόρφωση του εν λόγω παρασκευαστή με τα κριτήρια της παραγράφου 2.
            
            
            
               5. Η Επιτροπή εκδίδει εκτελεστικές πράξεις που καθορίζουν τη μορφή του πιστοποιητικού που αναφέρεται στην παράγραφο 4. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 28α παράγραφος 2»· 
            
            
            
               7) το άρθρο 27 τροποποιείται ως εξής:
            
            
            
               α) η παράγραφος 1 τροποποιείται ως εξής:
            
            
            
               i) η εισαγωγική φράση αντικαθίσταται από το ακόλουθο κείμενο: 
            
            
               «Τα κράτη μέλη απαλλάσσουν τα προϊόντα που καλύπτονται από την παρούσα οδηγία από τον ειδικό φόρο κατανάλωσης σύμφωνα με τους όρους τους οποίους καθορίζουν με σκοπό την ορθή και απλή εφαρμογή των απαλλαγών αυτών και την πρόληψη φοροδιαφυγής, φοροαποφυγής ή κατάχρησης:»·
            
            
            
               ii) το στοιχείο α) αντικαθίσταται από το ακόλουθο κείμενο:
            
            
         
         
            
               «α) όταν διανέμονται με τη μορφή αλκοόλης η οποία έχει υποστεί πλήρη μετουσίωση σε οποιοδήποτε κράτος μέλος σύμφωνα με τις απαιτήσεις του εν λόγω κράτους μέλους ή μετουσιωμένης αλκοόλης η οποία έχει εισαχθεί σε κράτος μέλος και έχει υποστεί μετουσίωση σύμφωνα με τις απαιτήσεις του εν λόγω κράτους μέλους, εφόσον οι απαιτήσεις αυτές έχουν δεόντως κοινοποιηθεί εγγράφως και γίνει δεκτές σύμφωνα με τις παραγράφους 3 και 4 του παρόντος άρθρου·»·
            
            
            
               iii) το στοιχείο β) αντικαθίσταται από το ακόλουθο κείμενο:
            
            
            
               «β) όταν χρησιμοποιούνται ως μέρος της διαδικασίας παρασκευής οποιουδήποτε προϊόντος που δεν προορίζεται για ανθρώπινη κατανάλωση, συμπεριλαμβανομένης της συντήρησης και του καθαρισμού του εξοπλισμού παρασκευής, υπό την προϋπόθεση ότι η αλκοόλη έχει υποστεί μετουσίωση σύμφωνα με τις απαιτήσεις του κράτους μέλους στο οποίο πραγματοποιείται η εν λόγω διαδικασία παρασκευής:» 
            
            
            
               β) παρεμβάλλεται η ακόλουθη παράγραφος:
            
            
            
               «1A. Για τους σκοπούς της παραγράφου 1 στοιχείο β), τα κράτη μέλη εφαρμόζουν τις διατάξεις του [κεφαλαίου 4 της οδηγίας 2008/118/ΕΚ] στις μεταφορές οποιουδήποτε προϊόντος, το οποίο περιέχει αλκοόλη και δεν προορίζεται για ανθρώπινη κατανάλωση:
            
            
               - εφόσον η διαδικασία παρασκευής δεν έχει ολοκληρωθεί και το εν λόγω προϊόν δεν έχει λάβει την τελική μορφή του ή
            
            
               - εφόσον το εν λόγω προϊόν περιέχει αλκοόλη με κατ’ όγκο αλκοολικό τίτλο τουλάχιστον 90 %».·
            
            
            
               γ) η παράγραφος 3 αντικαθίσταται από το ακόλουθο κείμενο:
            
            
               «3. Κράτος μέλος που επιθυμεί να εισαγάγει αλλαγή στις απαιτήσεις για την πλήρη μετουσίωση της αλκοόλης που αναφέρονται στην παράγραφο 1 στοιχείο α), κοινοποιεί  τις εν λόγω νέες απαιτήσεις στην Επιτροπή, εγγράφως, μαζί με όλες τις σχετικές πληροφορίες σχετικά με τις μετουσιωτικές ουσίες που προτίθεται να χρησιμοποιεί.
            
            
               Σε περίπτωση που η Επιτροπή κρίνει ότι δεν διαθέτει όλες τις απαραίτητες πληροφορίες, επικοινωνεί με το ενδιαφερόμενο κράτος μέλος εντός ενός μηνός από τη λήψη της κοινοποίησης και προσδιορίζει τις απαιτούμενες πληροφορίες. Μόλις η Επιτροπή συγκεντρώσει όλες τις πληροφορίες που κρίνει απαραίτητες, διαβιβάζει την κοινοποίηση στα άλλα κράτη μέλη εντός ενός μηνός».·
            
            
            
               δ) η παράγραφος 4 αντικαθίσταται από το ακόλουθο κείμενο:
            
            
               «4. Η Επιτροπή εκδίδει εκτελεστικές πράξεις που επιτρέπουν ή απορρίπτουν τις απαιτήσεις που κοινοποιούνται σύμφωνα με την παράγραφο 3. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 28α παράγραφος 2»·
            
            
            
               8) το άρθρο 28 απαλείφεται·
            
         
         
            
            
               9) στο μέρος VIII, παρεμβάλλεται το ακόλουθο άρθρο: 
            
            
               «Άρθρο 28α
            
            
               1. Η Επιτροπή επικουρείται από την «επιτροπή ειδικών φόρων κατανάλωσης». Πρόκειται για επιτροπή κατά την έννοια του κανονισμού (ΕΕ) αριθ. 182/2011.
            
            
               2. Όποτε γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011».
            
            
               Άρθρο 2
            
            
            
               1.Τα κράτη μέλη θεσπίζουν και δημοσιεύουν, το αργότερο την 1η Ιανουαρίου 2020, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την 1η Ιανουαρίου 2020.
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        https://ec.europa.eu/info/law/law-making-process/evaluating-and-improving-existing-laws/refit-making-eu-law-simpler-and-less-costly/refit-platform_el.
               
               
                  
                     (2)
                  
                        COM(2016) 710 final.
               
               
                  
                     (3)
                  
                        Η οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη (ΕΕ L 316 της 31.10.1992, σ. 29), ορίζει τους ελάχιστους συντελεστές ειδικού φόρου κατανάλωσης. Μολονότι μια πρόταση τροποποίησης της οδηγίας 92/84/ΕΟΚ ενδέχεται να περιορίσει τα κίνητρα που οδηγούν στη φοροδιαφυγή και να έχει θετικό αντίκτυπο στη δημόσια υγεία, η εκτίμηση επιπτώσεων δεν θα εστιαστεί σε αυτό λόγω της περιορισμένης στήριξης από τα ενδιαφερόμενα μέρη και της προηγούμενης εμπειρίας της Επιτροπής από την πρόταση τροποποίησης της οδηγίας αυτής.  
               
               
                  
                     (4)
                  
                        Ramboll Management Consulting, Coffey, Europe Economics, «Αξιολόγηση της οδηγίας 92/83/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά», 2016.
               
               
                  
                     (5)
                  
                        «Έκθεση της Επιτροπής προς το Συμβούλιο σχετικά με την αξιολόγηση της οδηγίας 92/83/ΕΟΚ του Συμβουλίου όσον αφορά τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά», Βρυξέλλες, 28.10.2016, COM (2016) 676 final.
               
               
                  
                     (6)
                  
                        http://data.consilium.europa.eu/doc/document/ST-15009-2016-INIT/el/pdf.
               
               
                  
                     (7)
                  
                        Η μέθοδος Plato εκτιμά τη συγκέντρωση εκχυλίσματος σε ένα υγρό ως ποσοστό κατά βάρος. Η προσθήκη ζάχαρης ή αρωματικών ουσιών στην μπίρα μετά τη ζύμωση ενδέχεται να επηρεάσει τεχνητά τους βαθμούς Plato της μπίρας.
               
               
                  
                     (8)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «Αναβάθμιση της ενιαίας αγοράς: περισσότερες ευκαιρίες για τους πολίτες και τις επιχειρήσεις» (COM (2015) 550 final), σ.4.  
               
               
                  
                     (9)
                  
                        Ενοποιημένη έκδοση της Συνθήκης για την Ευρωπαϊκή Ένωση (ΕΕ C 326 της 26.10.2012, σ. 13).
               
               
                  
                     (10)
                  
                        Ramboll Management Consulting, Coffey, Europe Economics, «Αξιολόγηση της οδηγίας 92/83/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά», 2016.
               
               
                  
                     (11)
                  
                        «Έκθεση της Επιτροπής προς το Συμβούλιο σχετικά με την αξιολόγηση της οδηγίας 92/83/ΕΟΚ του Συμβουλίου όσον αφορά τις διαρθρώσεις των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά», Βρυξέλλες, 28.10.2016, COM (2016) 676 final.
               
               
                  
                     (12)
                  
                        http://data.consilium.europa.eu/doc/document/ST-15009-2016-INIT/el/pdf.
               
               
                  
                     (13)
                  
                        Ομάδα αποτελούμενη από την εταιρεία Economisti Associati s.r.l. (επικεφαλής), το Κέντρο Μελετών Ευρωπαϊκής Πολιτικής (CEPS), το Κέντρο Κοινωνικής και Οικονομικής Έρευνας (CASE), την εταιρεία wedoIT-solutions GmbH και τον ECOPA ανέλαβε την εκπόνηση μελέτης με τίτλο «Study on Council Directive 92/83/EEC on the structures of excise duty on alcohol and alcoholic beverages» (Μελέτη σχετικά με την οδηγία 92/83/ΕΟΚ του Συμβουλίου για τις διαρθρώσεις του ειδικού φόρου κατανάλωσης που επιβάλλεται στην αλκοόλη και τα αλκοολούχα ποτά).
               
               
                  
                     (14)
                  
                        EE C  της , σ. .
               
               
                  
                     (15)
                  
                        EE C  της , σ. .
               
               
                  
                     (16)
                  
                        Οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (ΕΕ L 316 της 31.10.1992, σ. 21).
               
               
                  
                     (17)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).